Ortodoxia mărturisitoare 


„Dacă cineva va păzi cuvântul Meu, nu va vedea moartea în veac" (Ioan 8, 51). 


Consideraţii la împlinirea a 7 ani de la 
legiferarea apostaziei ecumeniste la 
pseudo-sinodul din Creta, 2016 


Sf. Marcu Evghenicul:,,Trebuie să fugim de aceștia, așa cum fugim de șarpe... ca de 
niște împilători și negustori ai creștinismului”* Spunea Fericitul întru adormire și 
Sfântul Stareţ Paisie Aghioritul: „Diavolul a întins trei curse, ca să prindă întreaga 
lume: pe cei bogaţi, să-i prindă cu masoneria; pe cei săraci, cu comunismul, iar pe 
cei religioși, cu ecumenismul”. 


Tot el, altădată, la o sinaxa a monahiilor, semnala : "Ecumenism și Piaţă Comună, 
un stat mare, o religie la măsurile lor. Acestea sunt planurile diavolului” [1] 


În cei 7 ani de la legiferarea apostaziei ecumenismului de către reprezentanţii celor 
10 Biserici participante la Întrunirea de la Kolymbari-Creta 2016, a progresat 
dezinteresul credinciosului de rând din BOR, necatehizat, neștiutor în tot ceea ce ar 
presupune cunoștințele necesare luării în stare de trezvie duhovnicească, a unei 
hotărari care să fie conformă cu păstrarea nealterată a învățăturii de credință 
ortodoxă, a Tradiţiei , în perfectă armonie cu Sfânta Scriptură, cu Canoanele 
Apostolice si cele ale Sfintelor sinoade ecumenice. Au trecut 7 ani de la instaurarea la 
rang de cinste a ecumenismului lucid, față de care clerul laic si monahal, de la 


vlădică la opincă, se simte comod , relaxat, manifestă o indiferență apăsătoare faţă 
de starea duhovnicească a plerome, tradusă faptic printr-o tăcere asurzitoare. 
Luările de poziţie antiecumenistă s-au manifestat sporadic în predicile unor Părinţi 
care au reusit să se ridice împotriva acestui flagel aducător de moarte 
duhovnicească, fără însă a merge până la Mărturisirea de credință a Adevărului 
Hristos și încetarea pomenirii ierarhului propovăduitor al ereziei , conform 
Canonului 15 I-II Constantinopol. 


Cercetarea documentelor eretice cretane și catehizarea credincioșilor în timpul celor 
7 ani, ar fi facilitat întelegerea de către pliroma ortodoxa a necesităţii întreruperii 
pomenirii ierarhilor care propovăduiesc ereziile semnate la Kolymbari 2016. S-a 
preferat complicitatea prin tăcere (acceptare) sau propovăduirea în ascuns, (“cu 
capul acoperit”). 


Nepomenirea ierarhului de către Preoti și îngrădirea credinciosului de erezia 
proferată, este și rămâne singura cale, de a izbăvi Biserica de schismă și de 
dezbinare, prin aplicarea Canonul 15 I-II Constantinopol, în care se spune: “Cei ce se 
despart pe sine de comuniunea cu întâiul stătător pentru oarecare erezie sancționată 
de Sfintele Sinoade sau de Părinţi, firește de acela care propovăduiește erezia public 
și o învaţă cu capul descoperit în Biserică, unii ca aceștia nu numai că nu sunt 
pasibili de certare canonică dacă se îngrădesc pe ei de comuniunea cu numitul 
episcop înainte de o cercetare sinodală, ci se vor învrednici și de cinstea cuvenită 
celor ortodocși. Căci ei nu au sancționat episcopi, ci pseudo-episcopi și pseudo- 
învăţători și nu au rupt cu schismă unirea Bisericii, ci s-au silit să izbăvească 
Biserica de schisme și de dezbinări.” Mulţi sfinți mari ai Ortodoxiei (Sf. Teodor 
Studitul, Sf. Maxim Mărturisitorul, Sf. loan Damaschin, etc.) au întrerupt 
comuniunea cu episcopii eretici, iar Mitropolitul Augustin de Florina nu a pomenit 
pe niciunul dintre Patriarhii ecumeniști ai Constantinopolului. 


Din momentul încetării pomenirii nicio caterisire nu îi atinge pe cei ce au întrerupt 
pomenirea, pentru că Episcopul care se află în erezie nu are puterea de a caterisi pe 
nimeni. Sfântul Ignatie Teoforul spune că nu poate exista Biserică fără episcop și 
fără preoți, iar episcopul este ca o chitară, iar preoții sunt corzile chitării. Dar tot 
Sfântul Ignatie Teoforul spune că, în cazul în care Episcopul este în erezie, trebuie să 
te desparti de el, ca de un lup în blană de oaie, iar Sfântul Ioan Hrisostom spune că 


trebuie să fugim de ei și să ne delimităm de ei. Iată că sintagma: „Biserică fără 
Episcop nu există” e valabilă numai în vreme de pace pentru Biserică, dar dacă un 
Sinod devine tâlhăresc, atunci se schimbă situaţia, nu mai suntem datori a asculta de 
Episcopul ce are părtășie cu Sinodul Tâlhăresc, iar preotul în deplinătatea Preoţiei 
harice ce o are de la Hristos, nu de la Episcop, care este doar mijlocitorul prin care se 
dă Harul Preoţiei, slujește în continuare până ce se adună un Sinod al Ortodocșilor 
care va anatematiza pe acei episcopi eretici și sinoadele lor.. 


Sinodul mincinos din Creta 2016, nicidecum mare, sfânt și panortodox, a fost, în 
esenţa sa, o victorie a panereziei ecumeniste asupra lipsei de trezvie a ierarhilor și 
credincioșilor din BOR la păstrarea adevărurilor învăţăturii de credinţă , 
propovăduite de Sfinții Părinţi ai Bisericii. Marele teolog ortodox, Prof. Dimitrios 
Tselenghidis spunea: „Ca dogmatist al Bisericii Ortodoxe, am adâncă convingere că 
ecumenismul este cea mai mare erezie eclesiologică, dar și cea mai riscantă poli- 
erezie care a apărut vreodată în istoria Bisericii. Și aceasta deoarece ecumenismul, 
datorită caracterului său sincretist, recomandă cea mai insidioasă contestaţie a 
credinței Bisericii, dar și cea mai gravă falsificare a ei. Tocește într-un grad 
inacceptabil conștiința dogmatică a pliromei Bisericii și generează confuzie în jurul 
identităţii credinţei noastre. În mod viclean golește integritatea credinţei 
mântuitoare a Bisericii — lucru care are consecințe soteriologice grave — cu 
consideraţia că toate credinţele religioase sunt soteriologic valabile, atunci când 
susține că toate credințele eterodoxe și ale celorlalte religii sunt căi care conduc la 
aceeași mântuire.” Prin urmare, cum să-i considerăm pe ierarhii vremelnici ai BOR 
devotați vremelnicului lor patriarh Daniel, care cunoscând prea bine toate 
învăţăturile greșite ale Apusului prin studiile și doctoratele făcute în universitățile și 
instituţiile religioase apusene, au implementat cu duh viclean și mincinos toate 
ereziile aprobate la Creta în viaţa Bisericii lui Hristos, pline de erori grave și confuzii, 
care duc în final la moarte duhovnicească. „Făcând școală la învăţători străini, 
ortodocșii nu-și însușesc ceea ce ne învaţă de fapt Sfinţii Părinţi, ci ceea ce vorbesc 
despre Sfinții Părinţi și despre învățătura lor, ereticii”.[10] 


La începutul acestui an, Părintele Laurenţiu Iacob, de la parohia Sf. Mare Mucenic 
Dimitrie Caransebeș, a fost suspendat de la slujire de către Pseudoepiscopul 
Caransebeșului, Lucian Mic, deoarece a refuzat să participe la rugăciunile 
interconfesionale, oficiate împreună cu reprezentanții cultului papistaș, uniat sau 


protestant. Refuzul respectuos și ferm al Pr. Laurenţiu este fără cusur, în scrisoarea 
trimisă episcopului, fără injurii și ofense. Cu toate acestea a reușit să stârnească 
prigonirea din partea episcopului său, lucru care dovedește rătăcirea în care se află 
cel din urmă. 


Ereziarhul Bartolomeu a binecuvântat joi 1 decembrie 2022, deschiderea Conferinţei 
Științifice Internaţionale Intercreștine, cu tema: „Pistevomen” — (Status 
Quaestionis și subiectele neglijate ale Niceei și ale Crezului Niceean). Conferința s-a 
desfășurat la Constantinopol sub auspiciile Patriarhiei Ecumenice, în vederea 
concelebrării comune în anul 2025, cu ereticul papă Francisc, a aniversării a 1700 de 
ani de la convocarea Primului Sinod Ecumenic de la Niceea. Un eveniment 
îngrijorător care a marcat finele anului 2022, a fost apelul Papei, (dragul frate întru 
Hristos al pseudo patriarhului Bartolomeu, asa cum îl numește el însuși) pentru o 
nouă autoritate politică globală, un fel de super-ONU pentru a aborda problemele și 
nedreptăţile economice ale lumii. În mod alarmant, liderii religioși ai lumii încep, de 
asemenea, să se unească pentru a predica , instruindu-și oile să accepte 
componentele guvernului mondial unic al Noii Ordini Mondiale. 


De la începuturile creearii lui (23 august 1948 la Amsterdam) și până în ziua de 
astăzi, aşa-numitul „Consiliu Mondial al Bisericilor” (CMB), ca vehicul (purtător) al 
ecumenismului protestant, este, într-un adevărat sens ecleziologic, un „Consiliu 
Mondial al ereziilor și schismelor.” [2] În cadrul CMB, Înalţii Ierarhi BOR, în același 
duh și cuget ecumenist, la unison cu patriarhul Daniel, au intrat în tot felul de 
parteneriate cu denominațiunile creștine, numite acum legal biserici” (cu avizul 
dat de sinodul tâlhăresc din Creta 2016, regizat cu diplomaţie fariseică de ereticul 
Patriarh Bartolomeu), cu instituții guvernamentale, de întrajutorarea oamenilor, cu 
caracter social-umanitar, un ecumenism mascat, care alterează profund perspectiva 
creștină și mutilează duhovnicește pe tot ortodoxul de bună-credință, care se 
molipsește treptat de acest pseudo-creștinism. Toate scandalurile declanșate de 
apostazia acestora, au fost tratate cu indiferență și trecute sub o tăcere asurzitoare, 
vinovată. “Trăim vremuri ciudate, când toate conceptele creștinești adevărate și 
sănătoase sunt înlocuite cu concepte greșite și înșelătoare, adesea izvodite cu rea 
intenţie, bineînțeles cu dorința de netăgăduit de a-i atrage pe oameni înapoi de la 
calea bună a unei vieți cu adevărat creștinești(...)”[3] 


La Adunarea Generală din Karlsruhe, (2-8 septembrie 2022), Consiliul Mondial al 
Bisericilor (CMB) a ales noul comitet central și pe cei opt președinți. BOR are 2 
membri în acest comitet, pe ÎPS Părinte Nifon, Arhiepiscopul Târgoviștei, Mitropolit 
onorific și Exarh patriarhal, și pe Preotul Michael Tiţa, Consilier patriarhal 
coordonator la Sectorul relaţii bisericești și interreligioase al Patriarhiei Române. 
Asistăm cu amărăciune la participarea oficială a reprezentanţilor BOR la CMB și la 
dialogurile teologice internaţionale cu papistașii și anticalcedonienii, vehicule 
ecumeniste aflate sub controlul ereticului papa si al masoneriei. Asfel în perioada 1- 
8 iunie 2023 a avut loc “Întrunirea Comisiei mixte internaţionale de dialog teologic 
între Biserica Ortodoxă și “Biserica” Romano-catolică în Alexandria, Egipt, 
evenimentul găzduit de Patriarhia greacă ortodoxă a Alexandriei. Delegația BOR 
prezentă la eveniment este formată din ÎPS Părinte Iosif, Mitropolitul Ortodox 
Român al Europei Occidentale și Meridionale, și Pr. Conf. Univ. Patriciu Vlaicu. 
Întâlnirea anterioară a Comisiei mixte internaționale de dialog teologic între 
Biserica Ortodoxă și Biserica Romano-catolică a avut loc la Chieti, Italia, în perioada 
15-21 septembrie 2016. Comisia amintită s-a întrunit pentru prima dată în anul 
1980, în insula Patmos.” [4] 


Papismul (romano-catolicismul), de când s-a rupt de Biserica cea Una, Sfântă, 
Sobornicească și Apostolească, a căzut în ispitele satanei și s-a transformat într-o 
putere lumească cu preocupări economice, dinastice, ocupante, politice, cu doctrină 
și mod de viață, care nu au nicio legătură cu viaţa și cu învățătura Evangheliei. 
Conform Sfântului Simeon al Tesalonicului — Mistagogul, papismul a a provocat 
Bisericii cea mai mare stricăciune din câte au provocat toate ereziile și schismele 
împreună. Spunea cu adâncă înțelepciune Sfântul Marcu Evghenicul: „Noi socotim 
că dintotdeauna este una și aceeași Biserică, nu prin loc, ci prin specificul cugetului 
ortodox, conform căruia Bisericile din lumea întreagă se numesc Una, Sobornicească 
și Apostolească Biserică. Iar pe cei care în diferite vremi au introdus în Ea cugetări 
vătămătoare, nu plinătate a Bisericii, nici păstori și dascăli, ci lupi cumpliți, care nu 
cruţă turma, îi socotim, după proorocia apostolească” [5] 


Bisericile Ortodoxe locale, în persoana „reprezentanţilor oficiali” au fost atrase în 
CMB, pentru a fi folosite drept paravan la procesul distrugător al apostaziei. Iar 
catolicismul, care până mai ieri dădea anatemei masoneria, a ajuns să-și 


împărtășească în multe privințe, punctele de vedere ale acestei organizații oculte 


sionisto-sataniste. Adevărata Ortodoxie, însă, continuă să fie pentru masonerie o 
„piatră de poticnire” (Rom. 9, 32-33), întrucât este strâns legată de dogmele și 
canoanele care o păzesc de orice amestec. Iată de ce masoneria caută să submineze și 
să distrugă Biserica Ortodoxă, ca păstrătoare a adevăratei credinţe în lisus Hristos și 
a Predaniei Apostolice. Cum e posibil ca nimeni din ierarhia BOR, nici măcar un 
singur preot, nu a luat atitudine, atunci când au aflat că reprezentanți ai Marilor 
Loje masonice, ereticii Papi Ioan Paul al II-lea și Francisc, au făcut donaţii, devenind 
ctitorii marețului simbol al credinței ortodoxe a neamului românesc — Catedrala 
Mântuirii Neamului. Suntem cred unicii în istoria Bisericii universale ortodoxe. 
Colaborarea cu ereticii în orice domeniu este interzisă de Sfintele Canoane și de 
cugetarea Sfinţilor Părinţi (canoanele 10, 45 apostolic, 32, 33, 37 Laodiceea), iar 
recunoașterea unor taine ereticilor este interzisă de Sfintele Canoane sub pedeapsa 
caterisirii preotului și afurisirii mirenilor (canoanele 45, 46, 64, 68 apostolice). „Iar 
de întrebările nebunești și de înșirări de neamuri și de certuri și de sfădirile pentru 
lege, ferește-te, căci sunt nefolositoare și deșarte. De omul eretic, după întâia și a 
doua mustrare, depărtează-te, știind că unul ca acesta s-a abătut și a căzut în păcat, 
fiind singur de sine osândit.” (Tit 3;,9-11). 


Dacă nu avem conștiința prezenței lui Hristos și în lume, și în vieţile noastre, vom 
pierde și conștiința prezenţei Lui în Biserică. Dacă ne prefacem că nu-l vedem pe 
Hristos în lume, vom ajunge doar să ne prefacem că-L vedem în Biserică, iar 
credinţa noastră va fi la fel de fățarnică precum cea a fariseilor şi saducheilor. Însă 
așa cum preotul este un martor al lui Hristos în taina spovedaniei, toți creștinii sunt 
chemaţi să fie martori credincioși ai lui Hristos în lume, în Biserică și în orice clipă a 


vieţii lor. 


Protoprezbiterul Prof. emerit Theodoros Zisis spunea că la ora actuală: „Conducerea 
bisericească și teologică a suferit o eroziune și o alienare — desigur, cu lăudabile 
excepţii — sau, precum zice un respectabil stareț și egumen, sunt partizanii unei noi 
erezii, ai ereziei liniștirii (2pnovxaopos = relaxării). Nu vor să-și piardă liniștea și să 
se tulbure. Petrec bine în festivități și hramuri, și cu famenii lor fii duhovnicești, ce îi 
înconjoară și îi urmează. Credinţa se alienează, dogmele ortodoxe nu sunt băgate în 
seamă, rătăcirea triumfă și cei mai mulţi tac. Însă această tăcere, cum de multe ori 
am scris, este — după marele sfânt Grigorie Palama, cel care l-a învins definitiv pe 
monahul apusean Varlaam Calabrezul și teologia scolastică papistașă — al treilea tip 


de ateism. Primul este negarea existenţei lui Dumnezeu, al doilea este erezia, care 
desfigurează adevărul despre Dumnezeu, iar al treilea liniștirea (pnovxaouoc = 
relaxare), tăcerea care contribuie la răspândirea celorlalte două tipuri de ateism. ” 


[6] 


Școala este chemată să formeze competențe, familia să zidească caractere, iar 
Biserica să cimenteze conștiințe, colaborînd fiecare într-un mod esenţial la 
formarea unor oameni cu caracter puternic, care să se împlinească desăvâșit în 
Hristos. Acesta este motivul pentru care in România, școala și educaţia au fost 
distruse cu cruzime, iar familia a primit deja sentința de condamnare la moarte prin 
noile legi de instituționalizare a copiilor în numele interesului lor superior. 
Conducătorii ecumeniști ai BOR cunosc că Sfântul Ioan Gură de Aur recomandă: 
„Dacă vezi că se vatămă buna-cinstire, nu da întâietate împăcării în detrimentul 
adevărului, ci împotrivește-te cu vitejie până la moarte... netrădând nicidecum 
adevărul”, iar în altă parte: „Să nu acceptați nici o dogmă nouă sub pretextul iubirii” 
[7], astfel că în loc să niveleze răutăţile eretice în armonie cu legile morale ale lui 
Dumnezeu, caută să uniformizeze diferitele grupări creștine. În locul smeririi firilor 
trufașe și căutării căii spre pocăință a ereticilor, ei au tendința de a minimaliza și de 
a surpa acel munte minunat al harului și al adevărului — Credința Ortodoxă, care se 
înalță pe piatra ce nu poate fi clintită — Hristos Dumnezeu-Omul (Dan. 2, 34, 44- 
45). De la catedra ecumenismului, în loc să fie chemați toţi cei abătuţi de la adevăr și 
împotmoliți în mocirla rătăcirilor pentru a se ridica la Ortodoxie, se propovăduiește 
contrariul — ca Ortodoxia să coboare până la nivelul comunităţilor eretice și să le 
recunoască drept „„biserici”, ca toţi să fie egali în lepădarea de Dumnezeu. Ca 
urmare, prin nivelarea Ortodoxiei cu așa-numitele confesiuni „creștine”, prin 
unirea diferitelor credinţe într-o „biserică” nouă, universală, antiortodoxă, 
ecumenismul, în frunte cu CMB., pregătește calea antihristului! Creștinul ortodox 
nu poate avea nici un fel de legături cu Mișcarea Ecumenistă, care este inspirată și 
dirijată de masonerie și conduce într-un mod satanic și viclean la instaurarea 
antihristului; pentru că ne cere, în numele unei uniri umanist-universale cu ereticii 
și păgânii, să renunțăm la Simbolul ortodox al credinţei și la respectarea Sfintelor 
Canoane! 


Pentru unirea cu heterodocșii, pe viitor se prevede de asemenea o reformă a 
Pascaliei ortodoxe și a sărbătorilor cu dată instabilă legate de ea, reformă prin care 


se încalcă canoanele de nestrămutat ale Sfintei Biserici Ortodoxe (de pildă, Canonul 
7 Apostolic, Canonul 1 al Sinodului din Antiohia, Canonul 7 al Sinodului II Ecumenic 
ș.a.). O așa mare abatere de la rânduiala de cult ortodoxă se va produce o dată cu 
adoptarea așa-numitului „nou calendar mondial”, asupra căruia se lucrează de 
multă vreme la O.N.U., cu ajutorul ecumeniștilor. Adoptarea acestui calendar va 
declanșa un haos total, fiindcă el va exclude ziua de 31 decembrie, pentru ca toate 
datele să cadă pe anumite zile din săptămână. În acest fel se va încălca numărul de 
șapte zile al săptămânii, care a urmat neschimbat de la facerea lumii și își va pierde 
sensul și ziua de duminică, ca sărbătoare săptămânală a Învierii lui Hristos. Daniel 
proorocește (7, 25) că antihristul va schimba nu numai zilele sărbătorilor, ci și legea. 
Prin lege trebuie să înțelegem canoanele bisericești, adică legile Bisericii, după care 
se călăuzesc creștinii ortodocși ca „cetățeni ai împărăției Cerului”. Canoanele 
bisericești au început a fi încălcate și chiar nesocotite încă demult. Dar oare nu sunt 
încălcate, la orice adunare ecumenistă, Canoanele Apostolice 10, 45 și 65, prin 
slujbele comune ale ecumeniștilor ortodocși cu heterodocșii de tot soiul, în numele 


„iubirii”, unirii” şi „păcii”?(8] 


Cel care dă tonul la aceste cumplite faradelegi și se pare că nu există nimeni, decât 
Atotbunul Dumnezeu care să-l oprească, este cel care se consideră pe sine „primul 
între egali,” panereticul Patriarh Bartolomeu. El a creat sinistra, necanonică 
autocefalie ucrainieană, urmată de noianul de dezbinări si lupte fratricide pe tot 
teritoriul Ucrainei, a dăruit Corane musulmanilor și s-a rugat pentru ei lui Alah și 
multe alte lepădări și hule de neimaginat. Nimic din toate acestea nu ne sunt 
semnalate de organismele de știri și presă ale Patriarhiei, Lumina, Basilica sau 
Trinitas. „Prin lepădarea de Hristos — scrie Sfântul Ierarh Ignatie Brianceaninov — 
omenirea se va pregăti pentru primirea antihristului, îl va primi în inima sa. Însăși 
starea de spirit a omului se va pătrunde de nevoia de a chema pe antihrist, precum în 
timpul unei suferințe grele apare setea de otravă ucigătoare. Se rostește chemarea, 
răsună glas de chemare în societatea omenească, care cere stăruitor pe „geniul 
geniilor”, acela ce ar ridica dezvoltarea și progresul material pe treapta cea mai de 
sus, ar instaura pe pământ acea bunăstare, în care raiul și cerul ar deveni pentru om 
de prisos. Antihristul va fi un susținător logic, drept (adică meritat), firesc al 


orientării morale și spirituale generale a oamenilor”. 


Medicul grec Alexandros Kalomyros a scris o voluminoasă carte „Împotriva 
adepților falsei uniri” (Atena, 1964), în care, pornind de la revelaţia divină și 
supremaţia adevărului ortodox, demască necruţător pe așa-numiții ecumeniști 
ortodocși care au trădat Ortodoxia de dragul avantajelor pământești și al unor 
scopuri pseudo-umane. El dezvăluie caracterul anticreștinesc al concepțiilor 
oamenilor care caută să unească “Bisericile”, căci pentru ei nu există o Biserică 
Unică, Sfântă, Sobornicească și Apostolească, ci există o mulțime de “Biserici” care 
nu se pot înțelege. Mai departe Kalomyros scrie: „Dacă Biserica s-a scindat — dar ea 
s-a scindat, de vreme ce are nevoie de unire — atunci tot ce a făgăduit Hristos se 
dovedește a fi minciună. Dar să nu hulim ! Biserica trăiește și va trăi până la sfârșitul 
lumii indivizibilă și invulnerabilă, după făgăduinţa Domnului lisus Hristos (Matei 
12, 25; 16, 18). Iar cei care vorbesc despre unirea Bisericilor nesocotesc de fapt pe 
Hristos și Biserica Lui”. 


Protestând împotriva compromisurilor în credință, autorul scrie: „Nu Hristos 
dorește așa-numita unire a Bisericilor, ci lumea ... Toate aceste mișcări pentru 
unirea statelor și Bisericilor, toate aceste compromisuri, toată această uniformitate 
organizată sub presiunea culturii tehnice nu înseamnă decât pregătirea venirii 
antihristului”. Creștinul ortodox nu poate, de dragul dreptății lumești de 
conjunctură, care este în dezacord cu dreptatea și adevărul absolut al lui Dumnezeu, 
să facă compromisuri confesiunilor heterodoxe. Rămânerea în Biserică nu este 
condiționată de comuniunea cu ecumeniștii, fie ei arhierei și preoți, ci de 
mărturisirea dreptei credințe, care mărturisire te ţine unit sau în comuniune cu 
Hristos, cu Sfinții Apostoli, cu Sfinții Părinţi și cu toţi Sfinţii dintotdeauna și de 
pretutindeni. „Dacă ai abandonat, deja, învățătura sănătoasă, atunci ce treabă ai tu 
cu ceea ce fac în Biserică cei care o îngrijesc? Prin simplul fapt că ai conceput o altă 
viziune asupra lumii, decât cea care este propovăduită în Biserică, te-ai despărțit 
deja de Biserică. Nu înscrierea în registrele de botez este cea care îl face pe om 
membru al Bisericii, ci duhul și conținutul opiniilor sale. Indiferent dacă învățătura 
și numele tău sunt pronunţate în ritualul de anatematizare sau nu, tu cazi sub ea 
atunci când părerile tale sunt opuse celor ale Bisericii și când persiști în ele. 
Înfricoșătoare este anatema, așadar renunţaţi la învăţăturile voastre greșite!”[9] 


Cea mai însemnată lucrare teologică antiecumenistă din ultimul timp este cea a 
teologului grec A. D. Delibasis, „Erezia ecumenismului” (Atena, 1972, 304 p.), având 


subtitlul „Mântuirea întru Hristos, ereziile și pan-erezia ecumenismului” și 
epigraful „Decăderea cea din urmă este decăderea sufletului”. Raportând la erezie 
acest epigraf, preluat de la Sfântul Grigorie de Nyssa, autorul remarcă: „Adoptarea 
unei erezii este într-adevăr decăderea cea din urmă a sufletului”. Super-erezia 
ecumenismului este cel mai mare rău de pe pământ, căci luptă împotriva celui mai 
mare bun, care este credința creștină ortodoxă. Luptând cu credința ortodoxă, 
ecumenismul luptă împotriva Adevărului inspirat de Dumnezeu, care este Însuși 
Domnul nostru lisus Hristos. Ecumenismul luptă împotriva lui Hristos și împotriva 
lui Dumnezeu... Luptând împotriva lui Dumnezeu ecumenismul atacă și Biserica 
Ortodoxă care este Trupul lui Hristos (I Corinteni 12, 27) și vistieria adevărului și al 


harului dumnezeiesc. 


Ecumenismul reprezintă cea mai mare erezie anticreștină, antiumană și inumană a 
tuturor veacurilor”. În final adresăm Patriarului Daniel întrebările așa cum au fost 
ele puse Pseudo Patriarhului Bartolomeu, cu 2 ani înainte de așa zisul Mare și sfânt 
sinod panortodox Creta 2016, de către comunităţile grec-ortodoxe din America: „Nu 
vă temeți de Dumnezeu? Nu învăţaţi din istorie? Nu vă pricinuiește probleme de 
conștiință moartea năprasnică și rea a patriarhului Iosif în 1439 și înmormântarea 
lui departe de turma sa, în pământul străin și neospitalier al Florenței, în biserica 
ereticilor dominicani? Nu vă pricinuiește probleme de conștiință, de asemenea, 
moartea năprasnică și rea a mitropolitului filopapistaș Nicodim al Leningradului, în 
vârstă de numai 49 de ani, care și-a dat sufletul la 5 Septembrie 1978 la picioarele 
noului ales papă Ioan Paul I, cunoscut și ca „Papa celor 33 de zile”? Nu vă 
pricinuiește probleme de conștiință moartea mitropolitului Kerkirei, Timotei, 
întâmplată la 15 Martie 2002, după câteva zile de la întoarcerea sa de la Vatican? În 
sfârșit, nu vă pricinuiește probleme de conștiință moartea tragică a arhiepiscopului 
Atenei, Hristodul, care, după (prima în istorie) vizita Papei în Grecia, după 
organizarea (pentru prima oară) a întrunirii CMB-ului pe tărâm grecesc și după 
(prima pentru un arhiepiscop al Atenei) deplasare la Vatican, fără aprobarea 
Sfântului Sinod, a fost chemat să părăsească prematur și el această lume deșartă și 
astfel Biserica Greciei să se lipsească de conducătorul ei harismatic în celelalte? V- 
aţi întrebat vreodată dacă nu cumva aceste morți năprasnice, de care am amintit mai 
sus, au fost semne dumnezeiești, prin care Dumnezeu a dezaprobat abaterile 
arhierești, potrivnice voii Lui, „pildă pentru cei care vor săvârși fapte necuvioase”? 
Nu vă temeți că Dumnezeu vă va adresa și Preafericirii Voastre o întrebare 


asemănătoare cu aceea pe care a adresat-o fariseilor: „Distrugerea mediului natural 
știi s-o distingi, însă distrugerea mediului duhovnicesc de către ecumenism, pe 
care-l slujești și-l promovezi, nu-l poţi cunoaște”? Nu este cu putinţă să slujiți la 
doi stăpâni; nu este cu putinţă să slujiți și Ortodoxia, și panerezia ecumenismului, 
Prea Fericite! Prima slujește lui Hristos, iar a doua lui antihrist și diavolului. Încetaţi 
să-L mai mâniați pe Dumnezeu și să smintiţi poporul Lui !” Din păcate aţi dovedit în 
cei aproape 16 ani de conducere a Patriarhiei române, că nu sunteţi din aluatul 
binecuvântat al însănătoșirii și regenerării Bisericii noastre strămoșești, până nu 
veți găsi prin Harul Mângâietorului, calea celei mai rapide ieșiri din înșelare, 


confuzie și rătăcire. Amin. 
Dr. Gabriela Naghi 


15 iunie 2023 Sfântul Prooroc Amos, Sfântul Mucenic Isihie, Fer. Augustin și Ieronim 
Bibliografie: 


*Enciclica „Către creștinii ortodocși care se află peste tot pământul și peste toate 
insulele” (1440/41). Iœ. N. Kapuipn, op.cit., p. 427 [1]Stareţul Paisie Aghioritul — 
”Cuvinte”, volumul al II-lea — Editura Sfintei Sihăstrii "Evanghelistul Ioan 
Teologul”, Suroti — Tesalonic, 1999, p.176.) 


[2] Concluziile Conferinţei teologice inter-ortodoxe „Ecumenismul: Origini. 
Așteptări. Demistificare” — 2004 


[3]Apostazia și Antihristul după învățăturile Sfinților Părinţi, pag.132 
[4Jhttp://www.christianunity.va/content/unitacristiani/en/dialoghi/sezione- 
orientale/chiese-ortodosse-di-tradizione-bizantina/commissione-mista- 
internazionale-per-il-dialogo-teologico-tra-la/documenti-di-dialogo/document- 
d-alexandrie-—synodalite-et-primaute-au -deuxieme-mille.html 


[5 ]Sfântul Marcu Evghenicul-Opere,vol.l, pg.123 


[6 ]Jhttps://acvila3o.ro/tacerea-al-treilea-tip-de-ateism-th-zisis-despre-arhierei- 
ai-eladei-si-terorizarea-preotilor-si-luptatorilor-pentru-ortodoxie/ 


[7] Omilia 22 la Romani, 2, PG 60, 611, Omilia 2 la Filipeni,1, PG 62, 119. 


[8 Jhttps://www.aparatorul.md/ecumenismul-este-condus-de-catre-masonerie- 
si-pregateste-calea-lui-antihrist/ 


[9]Sfântul Teofan Zăvorâtul“'Deșteaptă — te cel ce dormi” Trezirea omului din 
somnul păcatului edit. Egumenița, pag. 99 


[10] ORTODOXIA ȘI ECUMENISMUL De ce un creștin ortodox nu poate fi ecumenist 
de arhimandriții Serafim Alexiev și Serghie Jazadjiev Ecumenismul fără mască, 
arhimandritul Haralambie Vasilopoulos (t 1982)a doua ediţie Atena 1972 


https://www.aparatorul.md/ecumenismul-este-condus-de-catre-masonerie-si- 


pregateste-calea-lui-antihrist/ https://katohika.gr/diethni/o-papas-fragkiskos- 
zita-mia-pagkosmia-kyvernisi-gia-na-sosei-tin-anthropotita/ 


https://marturieathonita.ro/de-la-patristic-la-postpatristic-dezicerea-de-sine- 
a-conducerii-ortodoxe/ 
https://ortodoxianeamului.wordpress.com/2014/06/25/scrisoare-deschisa-catre- 
patriarhul-ecumenic/ 


& Autor: Preot Claudiu 
pr_claudiubuza(Qyahoo.com Vezi toate articolele lui Preot Claudiu 


& Preot Claudiu / 16 iunie 2023 
Ortodoxia mărturisitoare / Blog la WordPress.com. 


